題潘叔玠家達觀亭
作者：韓元吉
朝代：宋

paragraphs: 車塵蔽重城，俯首但闤闠。
誰知達觀亭，自與空闊對。
青山接簷楹，白塔見雲外。
迢遥眼界浄，妙處心境會。
平生九垓期，洗耳聽天籟。
一爲簿領縛，局促無可奈。
每憑君家欄，曠若解鈴釱。
躋攀得遐矚，頓覺天宇大。
頗慚北山移，欲賦楚臺快。
泰然發天光，閒目了無礙。